ພິທີປ່ຽນຊື່ ບໍລິສັດ ອີທີແອລ ມະຫາຊົນ ເປັນບໍລິສັດ ອີທີແອລ ຈຳກັດ ແລະ ມອບ-ຮັບໜ້າທີ່ລະຫວ່າງທ່ານ ທອງສິງ ວິໄລວົງ ຜູ້ອຳນວຍການໃຫຍ່ບໍລິສັດ ອີທີແອລ ມະຫາຊົນ ແລະ ທ່ານ ວູ ຈິງ ເຊິນ (WU JING CHENG) ຜູ້ອຳນວຍການບໍລິສັດ ອີທີແອລ ຈຳກັດ ຈັດຂຶ້ນວັນທີ 8 ສິງຫາ 2017 ທີ່ສຳນັກງານໃຫຍ່ບໍລິສັດ ໃຫ້ກຽດເຂົ້າຮ່ວມຂອງທ່ານ ທັນສະໄໝ ກົມມະສິດ ລັດຖະມົນຕີກະຊວງໄປສະນີ ໂທລະຄົມມະນາຄົມ ແລະ ການສື່ສານ ທ່ານນາງ ທິບພະກອນ ຈັນທະວົງສາ ຮອງລັດຖະມົນຕີກະຊວງການເງິນ ພ້ອມດ້ວຍຜູ້ຕາງໜ້າສະຖານທູດຈີນປະຈຳລາວ ຫົວໜ່ວຍທຸລະກິດ ແລະ ພາກສ່ວນກ່ຽວຂ້ອງ.
ເພື່ອປະຕິບັດຕາມສັນຍາຮ່ວມທຶນລະຫວ່າງລັດຖະບານລາວ ແລະ ບໍລິສັດ ເຈຍຟູໂຮນດິ້ງ ຈຳກັດ ແລະ ຕາມການເຫັນດີເປັນເອກະພາບຂອງຜູ້ຕາງໜ້າຜູ້ຖືຮຸ້ນທັງສອງຝ່າຍ ເຊິ່ງລັດຖະມົນຕີກະຊວງໄປສະນີ ໂທລະຄົມມະນາຄົມ ແລະ ການສື່ສານ ໄດ້ເຫັນເຖິງຄວາມຈຳເປັນພາວະວິໄສ ແລະ ການຕັດສິນໃຈຂອງລັດຖະບານໃນການຫັນບໍລິສັດ ອີທີແອລ ມະຫາຊົນ ໄປເປັນບໍລິສັດຮ່ວມທຶນກັບຕ່າງປະເທດ ພ້ອມທັງຍ້ອງຍໍຊົມເຊີຍ ຄະນະອຳນວຍການບໍລິສັດ ອີທີແອລ ມະຫາຊົນ ທີ່ໄດ້ອົດທົນຜ່ານຜ່າອຸປະສັກນາໆປະການ ເພື່ອປະຄັບປະຄອງການດຳເນີນທຸລະກິດຂອງບໍລິສັດ ໃຫ້ສາມາດບໍລິການແກ່ສັງຄົມ ແລະ ປະສົບຜົນສຳເລັດໃນຫຼາຍດ້ານ ສາມາດມອບພັນທະໃຫ້ລັດຖະບານໄດ້ຄົບຖ້ວນ ຕາມແຜນການທີ່ວາງໄວ້ ນອກນັ້ນຍັງໄດ້ຊົມເຊີຍບັນດາສະມາຊິກພັກ-ພະນັກງານບໍລິສັດ ທີ່ໄດ້ຫ້າວຫັນປະຕິບັດວຽກງານວິຊາສະເພາະຂອງຕົນ ດ້ວຍຄວາມຫ້າວຫັນ ສະຫງົບ ອຸ່ນອ່ຽນທຸ່ນທ່ຽງເຊື່ອໝັ້ນຕໍ່ການນຳພາຂອງພັກ-ລັດ ປະຕິບັດໜ້າທີ່ດ້ວຍຄວາມຮັບຜິດຊອບສູງ ແລະ ໄດ້ຮຽກຮ້ອງມາຍັງບັນດາສະມາຊິກພັກ-ພະນັກງານທຸກຄົນພາຍໃຕ້ ການຊີ້ນຳ-ນຳພາຂອງຄະນະອຳນວຍການບໍລິສັດ ອີທີແອລ ຈຳກັດ ໃຫ້ສືບຕໍ່ຮັກສາມູນເຊື້ອອັນດີງາມຂອງຕົນໄວ້ ພ້ອມກັນຕັ້ງໜ້າປະຕິບັດໜ້າທີ່ຮັບຜິດຊອບຂອງຕົນ ໃຫ້ປະສົບຜົນສຳເລັດຕາມແຜນການວາງໄວ້.